31978R1300
L 160/12
JURNALUL OFÍCIAL AL UNIUNII EUROPENE
REGULAMENTUL (CEE) NR. 1300/78 AL CONSILIULUI
din 6 iunie 1978
de modificare a Regulamentului (CEE) nr. 1703/72 de stabilire, printre altele, a normelor privind finanțarea comunitară a cheltuielilor ocazionate de aplicarea Convenției din 1971 privind ajutoarele alimentare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei,
având în vedere avizul Adunării parlamentare (1),
întrucât articolul 3 alineatul 1 din Regulamentul (CEE) nr. 2727/75 al Consiliului din 29 octombrie 1975 privind organizarea comună a pieței în sectorul cerealelor (2), modificat ultima dată de Regulamentul (CEE) nr. 1125/78 (3), prevede stabilirea unui preț unic de intervenție pentru un anumit număr de tipuri de cereale, printre care grâu comun, precum și a unui preț de referință pentru grâul comun de panificație;
întrucât, începând cu campania 1977/1978, achizițiile de grâu de panificație cu titlu de intervenție se pot efectua la prețul de referință, în cadrul unor măsuri speciale de intervenție;
întrucât, în consecință, grâul comun pentru panificație se poate furniza în cadrul acțiunilor de ajutor alimentar;
întrucât Regulamentul (CEE) nr. 1703/72 al Consiliului din 3 august 1972 de stabilire, printre altele, a normelor privind finanțarea comunitară a cheltuielilor ocazionate de aplicarea Convenției din 1971 privind ajutorul alimentar (4), menționează numai prețul de intervenție, în special în articolul 7 privind prețurile de cesionare a bunurilor în vederea aplicării respectivei convenții;
întrucât, având în vedere că se pot aplica anumite acțiuni de ajutor alimentar pentru grâul comun sau pentru grâul comun de panificație, este important ca bunurile să poată fi furnizate la un preț adecvat,
ADOPTĂ PREZENTUL REGULAMENT:
Articolul 1
La articolul 7 din Regulamentul (CEE) nr. 1703/72, primul paragraf se înlocuiește cu următorul text:
„Prețul la care organismul de intervenție cedează bunurile în scopul punerii în aplicare a Convenției din 1971 privind ajutoarele alimentare este, după caz, prețul unic de intervenție sau prețul de referință valabil în luna de ridicare a stocurilor de intervenție.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 august 1977.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 6 iunie 1978.